LIETUVOS RESPUBLIKOS VYRIAUSYBĖ

N U T A R I M A S

DĖL LIETUVOS RESPUBLIKOS PILIETYBĖS ĮSTATYMO 12 STRAIPSNYJE NUMATYTŲ LIETUVIŲ KALBOS IR LIETUVOS RESPUBLIKOS KONSTITUCIJOS PAGRINDŲ EGZAMINŲ

1993 m. kovo 8 d. Nr. 145

Vilnius

Vykdydama Lietuvos Respublikos Seimo 1993 m. sausio 5 d. protokolinį nutarimą (protokolas Nr. 31), Lietuvos Respublikos Vyriausybė nutaria:

1. Patvirtinti Lietuvių kalbos ir Lietuvos Respublikos Konstitucijos pagrindų egzaminų laikymo ir pažymėjimų išdavimo tvarką (pridedama).

2. Pavesti Teisingumo ministerijai patvirtinti Lietuvos Respublikos Konstitucijos pagrindų egzamino programą.

3. Pavesti Kultūros ir švietimo ministerijai patvirtinti lietuvių kalbos egzamino programą.

MINISTRAS PIRMININKAS	BRONISLOVAS LUBYS

KULTŪROS IR ŠVIETIMO MINISTRAS	DAINIUS TRINKŪNAS

PATVIRTINTA

Lietuvos Respublikos Vyriausybės

1993 m. kovo 8 d. nutarimu Nr. 145

Lietuvių kalbos ir Lietuvos Respublikos Konstitucijos pagrindų egzaminų laikymo ir pažymėjimų išdavimo tvarka

1. Asmenų, pageidaujančių gauti Lietuvos Respublikos pilietybę, lietuvių kalbos bei Lietuvos Respublikos Konstitucijos pagrindų egzaminus organizuoja miestų ir rajonų švietimo skyriuose dirbančios Valstybinės kalbos mokėjimo kvalifikavimo komisijos regioninės pakomisės (toliau vadinama – regioninės pakomisės). Jos priima ir registruoja asmenų, norinčių laikyti egzaminus, prašymus.

2. Gavusi asmens prašymą, regioninė pakomisė per mėnesį sudaro lietuvių kalbos ir Lietuvos Respublikos Konstitucijos pagrindų egzaminų komisiją (toliau vadinama – egzaminų komisija) ne mažiau kaip iš trijų narių (lituanistų ir teisininkų), išduoda jai egzaminų protokolų lapus, paskiria egzamino laiką bei vietą ir raštu praneša apie tai prašymą pateikusiam asmeniui.

3. Remiantis Lietuvos Respublikos Vyriausybės 1992 m. balandžio 30 d. nutarimu Nr. 314 „Dėl valstybinės kalbos mokėjimo kvalifikacinių kategorijų“ (Žin., 1992, Nr. 18-538), asmeniui, pageidaujančiam gauti Lietuvos Respublikos pilietybę, taikomi minimalūs valstybinės kalbos mokėjimo reikalavimai (I valstybinės kalbos mokėjimo kvalifikacinė kategorija).

4. Egzaminas laikomas žodžiu, pasikalbėjimo forma. Egzaminų komisija privalo patikrinti, ar egzaminuojamasis asmuo moka kalbėti ir skaityti lietuviškai, ar susipažinęs su Lietuvos Respublikos Konstitucijos pagrindais. Egzamino trukmė – 45 minutės. Jo metu rašomas protokolas, kurį pasirašo egzaminų komisijos nariai ir tvirtina regioninės pakomisės pirmininkas.

5. Lietuvių kalbos mokėjimas ir Lietuvos Respublikos Konstitucijos pagrindų žinios tikrinami bendro egzamino metu, o vertinami atskirai (išlaikyta ar neišlaikyta). Gavęs neigiamą įvertinimą, asmuo egzaminą gali laikyti pakartotinai komisijos nustatytu laiku, bet ne anksčiau kaip po mėnesio.

6. Asmuo, nesutinkantis su neigiamu įvertinimu, per 5 dienas gali pateikti Valstybinės kalbos mokėjimo kvalifikavimo komisijai apeliaciją, prašydamas leisti laikyti egzaminą pakartotinai (dalyvaujant šios komisijos atstovui). Sprendimą Valstybinės kalbos mokėjimo kvalifikavimo komisija turi priimti per tris dienas nuo apeliacijos gavimo. Atvykęs į egzaminą pakartotinai, asmuo pateikia ankstesnio egzamino protokolo išrašą.

7. Asmeniui, išlaikiusiam egzaminą, regioninė pakomisė per tris dienas išduoda tai patvirtinantį pažymėjimą (forma pridedama). Pažymėjimas galioja trejus metus nuo jo išdavimo dienos.

Apie tai, ar išduotas pažymėjimas, nurodoma egzamino protokole, kuriame pasirašo pažymėjimą gavęs asmuo.

______________

Forma

Lietuvos Respublikos kultūros ir švietimo ministerija

Valstybinės kalbos mokėjimo kvalifikavimo komisijos

regioninė pakomisė

(miestas)

Lietuvių kalbos ir Lietuvos Respublikos Konstitucijos pagrindų egzaminų komisija, patikrinusi,	gyvenančio

(vardas, pavardė)

,žinias, nustatė, kad

(adresas)

(vardas, pavardė)

1) lietuvių kalbos egzaminą

(nurodyti, išlaikė ar neišlaikė)

2) Lietuvos Respublikos Konstitucijos pagrindų egzaminą

(nurodyti, išlaikė ar neišlaikė)

Pažymėjimas išduotas 199	m.	mėn.	d.

(išdavimo vieta)

Regioninės pakomisės pirmininkas	(Parašas)	(Vardo raidė ir pavardė)

A. V.	Registracijos Nr.

______________